CELEX: 
Language: ro
Date: 2018-10-30 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) nr. 1031/2010 în ceea ce privește scoaterea la licitație a 50 de milioane de certificate nealocate din rezerva pentru stabilitatea pieței pentru fondul pentru inovare și includerea pe listă a unei platforme de licitație care urmează să fie desemnată de Germania

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Încurajarea inovării în domeniul tehnologiilor cu emisii reduse de dioxid de carbon este extrem de importantă pentru realizarea obiectivelor Acordului de la Paris. Normele EU ETS revizuite recent
                  1
               , consacrate în Directiva 2003/87/CE a Parlamentului European și a Consiliului
                  2
               , se numără printre principalele instrumente legislative care pregătesc condițiile necesare pentru ca UE să își îndeplinească angajamentele asumate în cadrul Acordului de la Paris. În special, la articolul 10a alineatul (8) din Directiva 2003/87/CE se prevede înființarea unui fond care va oferi oportunitatea de a sprijini inovarea în domeniul tehnologiilor și proceselor cu emisii reduse de dioxid de carbon în sectoare care intră sub incidența EU ETS, inclusiv captarea și utilizarea ecologică a dioxidului de carbon, captarea și stocarea geologică a dioxidului de carbon în condiții de siguranță pentru mediu, produsele care le înlocuiesc pe cele generatoare de emisii puternice de dioxid de carbon, precum și tehnologiile inovatoare din domeniul energiei din surse regenerabile și al stocării energiei („fondul pentru inovare”). 
            
            
               Articolul 10a alineatul (8) din Directiva 2003/87/CE împuternicește Comisia Europeană (denumită în continuare „Comisia”) să adopte acte delegate pentru a completa această directivă în ceea ce privește normele legate de funcționarea fondului pentru inovare, inclusiv în ceea ce privește procedura și criteriile de selecție. Comisia pregătește în prezent, cu sprijinul unui grup specializat de experți creat în acest scop, un proiect de act delegat privind funcționarea fondului pentru inovare. Acest act delegat urmează să intre în vigoare în cursul anului 2019. 
            
            
               În cursul revizuirii Directivei 2003/87/CE, colegiuitorii au convenit că fondul pentru inovare ar trebui să înceapă să funcționeze în timp util, și anume înainte de 2021. În acest scop, 
                  în plus față de cele 400 de milioane de certificate pentru fondul pentru inovare în perioada 2021 - 2030, prin articolul 10a alineatul (8) al doilea paragraf din această directivă se pun la dispoziție 50 de milioane de certificate nealocate din rezerva pentru stabilitatea pieței și eventualele venituri rămase din așa numitul program NER-300 pentru sprijinirea inovării 
                  al fazei a 3-a. 
            
            
               Dacă fondurile rămase din programul NER-300 al fazei a 3-a sunt disponibile ca venituri provenind din cele 300 de milioane de certificate monetizate de către Banca Europeană de Investiții (BEI) în perioada 2011-2014, mai sunt de monetizat cele 50 de milioane de certificate din rezerva pentru stabilitatea pieței.
            
            
               Procesul de monetizare a acestor certificate ar trebui să aibă un impact cât mai mic posibil asupra pieței carbonului în ceea ce privește distribuția volumelor de certificate care urmează să fie vândute pe piață pe parcursul unei perioade date și infrastructura de piață care urmează a fi utilizată. În același timp, acesta ar trebui realizat astfel încât veniturile să fie disponibile în timp util înainte de 2021 pentru proiectele care urmează să fie sprijinite prin fondul pentru inovare. Prin urmare, monetizarea a 50 de milioane de certificate nealocate din rezerva pentru stabilitatea pieței trebuie să fie decisă înainte de modalitățile de monetizare a volumului principal de 400 de milioane de certificate pentru fondul pentru inovare care nu trebuie neapărat să fie gata înainte de 2021. În acest context, calea cea mai rentabilă și mai eficientă pentru monetizarea în timp util este de a scoate la licitație aceste certificate pentru fondul pentru inovare în conformitate cu normele și modalitățile existente pentru licitațiile desfășurate pe platforma comună de licitație prevăzută în Regulamentul (UE) nr. 1031/2010 
                  al Comisiei
                  3
               . O astfel de abordare ar limita modificările cadrului juridic existent și eventualele costuri suplimentare. Directiva 2003/87/CE revizuită prevede deja acest canal de monetizare pentru certificatele fondului pentru modernizare.
            
            
               Pentru a se respecta angajamentul politic privind demararea anticipată a fondului pentru inovare, prin modificarea Regulamentului (UE) nr. 1031/2010 prin intermediul unui regulament delegat al Comisiei urmează să fie autorizată monetizarea volumului de 
                  50 de milioane de certificate nealocate prin intermediul unor licitații pe platforma comună 
                  de licitație.
            
            
               Această modificare menționează, de asemenea, cea de a treia platformă de licitație separată pentru Germania, printr-o modificare a Anexei III la Regulamentul (UE) nr. 1031/2010. 
                  În conformitate cu articolul 30 din Regulamentul (UE) nr. 1031/2010, orice stat membru care nu participă la acțiunea comună privind achiziționarea platformei comune de licitație își selectează propria platformă de licitație și trimite o notificare în acest sens Comisiei, pentru includerea platformei de licitație pe lista din anexa III la regulament. În acest scop, 
                  la 12 aprilie 2018, Germania a notificat Comisiei intenția sa de a redesemna European Energy Exchange AG (EEX) drept a treia sa platformă separată de licitație. Ultima licitație germană efectuată în temeiul contractului cu platforma germană actuală de licitație este programată să aibă loc la 9 noiembrie 2018. După această dată, platforma germană de licitație nou desemnată poate începe licitații numai după ce includerea pe lista din anexa III la Regulamentul (UE) nr. 1031/2010 intră în vigoare. Prin urmare, includerea pe listă a celei de a treia platforme de licitație separate pentru Germania va permite reluarea licitațiilor 
                  germane cât mai curând posibil, fără probleme, asigurând aprovizionarea constantă cu certificate pe piață. 
            
            
               În plus, această modificare introduce corecții tehnice minore în ceea ce privește obligația de transparență post-licitație prevăzută la articolul 61 din Regulamentul (UE) nr. 1031/2010. Aceste corecții sunt esențiale pentru minimizarea riscului de abuz de piață și, în același timp, reflectă practica curentă de pe piață.
            
            
               2.CONSULTĂRI ANTERIOARE ADOPTĂRII ACTULUI
            
            
               În perioada decembrie 2015 - martie 2016 Comisia a realizat o consultare publică
                  4
                privind revizuirea Regulamentului (UE) nr. 1031/2010. Rezultatele consultării au indicat că se consideră că arhitectura generală a procesului de licitație a certificatelor de emisii UE aplicabil în temeiul Directivei 2003/87/CE, care include platformele separate, funcționează foarte bine. 
            
            
               În plus, experți din statele membre au fost consultați în cadrul Grupului de experți ai Comisiei privind schimbările climatice referitor la propunerea de modificare a Regulamentului (UE) nr. 1031/2010, în special în cadrul a două reuniuni, din 8 iunie 2018 și din 12 iulie 2018. Acești experți și-au exprimat sprijinul general pentru utilizarea infrastructurii de licitație existente în vederea monetizării din timp a 50 de milioane de certificate pentru ca fondul pentru inovare să poată demara în 2020. Au fost formulate câteva observații privind modalitățile practice ale acestui proces de monetizare. Comisia a ținut seama de aceste observații atunci când a pregătit textul juridic al modificării Regulamentului (UE) nr. 1031/2010.
            
            
               Proiectul de regulament delegat a fost publicat pe portalul pentru o mai bună legiferare pentru o perioadă de feedback de patru săptămâni, între 12 septembrie și 10 octombrie 2018. 
                  S-a primit feedback din partea unei organizații, care, oricum, nu a necesitat nicio modificare a proiectului de act.
            
            
               3.ELEMENTELE JURIDICE ALE ACTULUI DELEGAT
            
            
               3.1.
                     Includerea pe listă a noii platforme germane separate
            
            
               În data de 12 aprilie 2018, Germania a notificat Comisiei intenția sa de a desemna 
                  European Energy Exchange AG drept a treia sa platformă separată de licitație în conformitate cu articolul 30 alineatul (1) din Regulamentul (UE) nr. 1031/2010, pentru o perioadă de cel mult 5 ani. În consecință, anexa III la Regulamentul (UE) nr. 1031/2010 se modifică pentru a include pe listă termenele, condițiile și obligațiile pentru a treia platformă germană separată de licitație.
            
            
               3.2.
                     Monetizarea din timp a 50 de milioane de certificate pentru demararea fondului pentru inovare.
            
            
               Monetizarea din timp a 50 de milioane de certificate pentru fondul pentru inovare se va realiza prin licitarea certificatelor respective pe platforma comună de licitație, în conformitate cu Regulamentul (UE) nr. 1031/2010. Actualul proces de licitație prin intermediul platformei comune de licitație implică faptul că statele membre semnatare ale acordului de achiziție comună privind platforma comună de licitație își licitează volumul de certificate pe platforma comună de licitație prin adjudecătorii lor. Volumul anual de 50 de milioane de certificate care urmează să fie scoase la licitație pentru fondul pentru inovare va fi în principiu distribuit în mod egal de-a lungul licitațiilor desfășurate pe platforma comună de licitație în 2020. Acest demers ar fi conform cu principiul distribuției egale indicat la articolul 8 alineatul (5) din Regulamentul (UE) nr. 1031/2010. 
            
         
         
            
               În temeiul unei modificări a articolului 10 din Regulamentul (UE) nr. 1031/2010, volumul 
                  de 50 de milioane de certificate pentru fondul pentru inovare se va adăuga volumului de certificate care urmează a fi scoase la licitație în 2020 pe platforma comună de licitație pentru statele membre care, la 1 ianuarie 2018, erau semnatare ale acordului de achiziție comună privind platforma comună de licitație („statele membre participante”). Volumul de certificate dedicate fondului pentru inovare va fi împărțit între cele 25 de state membre participante, astfel încât fiecare dintre acestea va scoate la licitație în 2020 același volum de 2 milioane de certificate pentru fondul pentru inovare.
            
            
               Primirea și plata veniturilor din licitație dedicate fondului pentru inovare trebuie să fie stabilite în vederea atingerii eficienței și a flexibilității, reducându-se în același timp la minimum sarcina administrativă aferentă, în special pentru statele membre participante. 
                  În conformitate cu noul articol 23 alineatul (2) din Regulamentul (UE) nr. 1031/2010, adjudecătorii statelor membre participante vor scoate la licitație certificatele pentru fondul pentru inovare. Aceștia vor primi veniturile rezultate din aceste certificate licitate în 
                  contul bancar al adjudecătorului, desemnat în acest scop. Articolul 23 alineatul (2) din Regulamentul (UE) nr. 1031/2010 prevede explicit obligația legală a fiecărui stat membru participant, reprezentat de către adjudecător, de a asigura transferul veniturilor din aceste licitații într-un cont comunicat adjudecătorului acestuia de către Comisia Europeană pentru fondul pentru inovare, în termen de cel mult 15 zile de la sfârșitul lunii în care au fost generate veniturile din licitații. Adjudecătorii respectivi pot deduce, înainte de plată, orice taxă suportată în plus față de costurile de scoatere la licitație pe platforma comună de licitație a certificatelor statului membru pe care îl reprezintă, care rezultă în mod direct din deținerea și plata veniturilor din licitație destinate fondului pentru inovare. Pentru a asigura transparența monetizării și eficiența sa din punctul de vedere al costurilor, statele membre participante ar trebui să informeze în prealabil Comisia și toate statele membre cu privire la orice taxă suplimentară pe care intenționează să o deducă, inclusiv o descriere a motivelor aplicării acestei taxe.
            
            
               Veniturile din licitații care urmează să fie generate de un anumit adjudecător pentru statul său membru și pentru fondul pentru inovare vor putea fi urmărite și deosebite de alte venituri prin publicarea calendarelor de licitație în conformitate cu articolul 11 din Regulamentul (UE) nr. 1031/2010 și prin introducerea tabelelor de licitație în Registrul de tranzacții al 
                  Uniunii Europene, în conformitate cu articolul 62 din Regulamentul (UE) nr. 389/2013 
                  al Comisiei
                  5
               . Acest lucru va fi asigurat printr-o modificare a anexei relevante la 
                  Regulamentul (UE) nr. 389/2013 care conține formatul tabelului de licitație. Ca urmare a acestei modificări, tabelul de licitație va identifica volumul certificatelor care urmează să fie scoase la licitație de către respectivul adjudecător pentru statul său membru și, separat, pentru fondul pentru inovare.
            
            
               3.3.
                     Clarificare privind transparența post-licitație 
            
            
               Articolul 61 alineatul (3) din Regulamentul (UE) nr. 1031/2010 se modifică pentru a se alinia textul său la practica de pe piață și pentru a se reduce riscul de abuz de piață. Aceasta implică faptul că platforma de licitație poate decide să publice doar volumul certificatelor scoase la licitație și prețul de închidere a licitației în același timp în care le comunică ofertanților câștigători rezultatele lor individuale. Astfel, celelalte rezultate ale licitației, menționate la articolul 61 alineatul (2) din respectivul regulament, pot fi publicate separat. În orice caz, toate rezultatele licitației se publică cel mai târziu la 15 minute după închiderea ferestrei de licitație, în conformitate cu articolul 61 alineatul (1) din regulamentul menționat.
            
            
               REGULAMENTUL DELEGAT (UE) …/… AL COMISIEI
            
            
               din 30.10.2018
            
            
               de modificare a Regulamentului (UE) nr. 1031/2010 
                  în ceea ce privește scoaterea la licitație a 50 de milioane de certificate nealocate 
                  din rezerva pentru stabilitatea pieței pentru fondul pentru inovare și includerea pe listă 
                  a unei platforme de licitație care urmează să fie desemnată de Germania
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Uniunii și de modificare a Directivei 96/61/CE a Consiliului
                  6
               , în special articolul 3d alineatul (3), articolul 10 alineatul (4) și articolul 10a alineatul (8),
            
            
               întrucât:
            
            
               (1)Directiva 2003/87/CE stabilește un fond prin care să se furnizeze sprijin financiar inovării în domeniul tehnologiilor cu emisii reduse de carbon pe teritoriul Uniunii, prin punerea la dispoziție a 400 de milioane de certificate din volumul total de certificate pentru perioada 2021-2030 în cadrul sistemului UE de comercializare a certificatelor de emisii („fondul pentru inovare”). În plus, 50 de milioane de certificate nealocate din rezerva pentru stabilitatea pieței ar trebui să completeze orice venit rămas din cele 300 de milioane de certificate disponibile în perioada 2013-2020 în temeiul Deciziei 2010/670/UE a Comisiei
                  7
                și ar trebui utilizate în timp util pentru fondul pentru inovare, înainte de 2021.
            
            
               (2)Pentru a garanta că fondul pentru inovare este în măsură să ofere sprijin înainte 
                  de 2021, este necesară monetizarea a 50 de milioane de certificate pentru fondul pentru inovare, prin licitații desfășurate în conformitate cu normele și modalitățile pentru licitațiile de pe platforma comună de licitație, care sunt stabilite de Regulamentul (UE) nr. 1031/2010 al Comisiei
                  8
               . 
            
            
               (3)În vederea reducerii sarcinii administrative pentru statele membre și a ameliorării eficienței globale, volumul de 50 de milioane de certificate pentru fondul pentru inovare ar trebui să se adauge volumului de certificate care urmează să fie scoase la licitație pe platforma comună de licitație în 2020 de către statele membre care la 
                  1 ianuarie 2018 participau la acțiunea comună în temeiul articolului 26 din Regulamentul (UE) nr. 1031/2010 al Comisiei. 
            
            
               (4)Statele membre participante ar trebui să își liciteze partea lor din cele 50 de milioane de certificate pentru fondul pentru inovare, prin adjudecătorii lor. Pentru a primi veniturile corespunzătoare destinate fondului pentru inovare, fiecare adjudecător ar trebui să desemneze, până la 1 octombrie 2019, un cont bancar desemnat al adjudecătorului pentru primirea respectivelor venituri din licitație. Adjudecătorii pot desemna fie contul lor bancar desemnat pentru veniturile din licitații datorate statului lor membru, fie un cont bancar desemnat separat al adjudecătorului, dedicat veniturilor din licitații ale fondului pentru inovare, fie contul bancar desemnat al unui alt adjudecător al unui stat membru care va scoate la licitație certificate pentru fondul pentru inovare.
            
            
               (5)Adjudecătorii numiți pentru a realiza scoaterea la licitație a 50 de milioane de certificate pentru fondul pentru inovare ar trebui să garanteze că veniturile din licitații pentru fondul pentru inovare sunt plătite în contul care le-a fost notificat de Comisie pentru acest fond, în termen de cel mult 15 zile de la sfârșitul lunii în care au fost generate veniturile din licitație.
            
            
               (6)Orice taxă suplimentară care rezultă din deținerea acestor venituri din licitație în contul bancar desemnat al adjudecătorului și din plata lor poate fi dedusă de către adjudecător din veniturile din licitație înainte de plata acestora. Înainte de prima deducere și înainte de orice modificare a acestor taxe, statul membru al adjudecătorului respectiv ar trebui să notifice Comisiei și tuturor celorlalte state membre valoarea și scopul taxelor suplimentare pe care adjudecătorul său intenționează să le deducă.
            
            
               (7)Articolul 61 din Regulamentul (UE) nr. 1031/2010 prevede în prezent anunțarea simultană de către platforma de licitație a rezultatelor detaliate ale fiecărei 
                  licitații și notificarea rezultatelor individuale ofertanților câștigători. Cu toate acestea, nivelul de detaliere a rezultatelor licitației care urmează a fi anunțate nu permite publicarea acestora simultan cu notificarea rezultatelor individuale ofertanților câștigători. În vederea alinierii acestor dispoziții la practicile de pe piață și a 
                  asigurării unei protecții împotriva abuzului de piață, platforma de licitație poate publica, înainte de anunțarea detaliilor rămase ale rezultatelor licitației, volumul certificatelor scoase la licitație și prețul de închidere a licitației, astfel încât 
                  acestea să fie publicate simultan cu notificarea de către platformă a ofertanților câștigători cu privire la rezultatele individuale ale licitației. Restul rezultatelor 
                  licitației ar trebui să fie anunțate cel mai târziu la 15 minute după închiderea ferestrei de licitație.
            
         
         
            
               (8)Regulamentul (UE) nr. 1031/2010 permite statelor membre care nu participă la acțiunea comună prevăzută la articolul 26 alineatele (1) și (2) din regulamentul menționat să își desemneze propria platformă de licitație pentru licitarea cotei care le revine din volumul de certificate care fac obiectul capitolelor II și III din 
                  Directiva 2003/87/CE. Desemnarea unor astfel de platforme de licitație este condiționată de includerea platformei de licitație în cauză pe lista din anexa III, 
                  în conformitate cu articolul 30 alineatul (5) al treilea paragraf din Regulamentul (UE) nr. 1031/2010.
            
            
               (9)În conformitate cu articolul 30 alineatul (4) din Regulamentul (UE) nr. 1031/2010, Germania a informat Comisia cu privire la decizia sa de a nu participa la acțiunea comună prevăzută la articolul 26 alineatele (1) și (2) din regulamentul respectiv și de a-și desemna propria platformă de licitație.
            
            
               (10)La 12 aprilie 2018, Germania a notificat Comisiei intenția sa de a desemna 
                  European Energy Exchange AG drept platforma de licitație menționată la articolul 30 alineatul (1) din Regulamentul (UE) nr. 1031/2010 pentru o perioadă maximă de cinci ani de la data intrării în vigoare a prezentului regulament. Termenul de desemnare, temeiul juridic pentru desemnare și condițiile și obligațiile aplicabile pentru European Energy Exchange AG ca platformă de licitație pentru Germania pentru această perioadă ar trebui să fie incluse în lista din anexa III la Regulamentul (UE) nr. 1031/2010. 
            
            
               (11)Prin urmare, Regulamentul (UE) nr. 1031/2010 ar trebui modificat în mod corespunzător.
            
            
               (12)Pentru a asigura caracterul previzibil și oportun al licitațiilor efectuate de platforma de licitație care urmează a fi desemnată de Germania, prezentul regulament trebuie să intre în vigoare în regim de urgență,
            
            
               ADOPTĂ PREZENTUL REGULAMENT:
            
            
               Articolul 1
            
            
               Regulamentul (UE) nr. 1031/2010 se modifică după cum urmează:
            
            
               (1)La articolul 10 se adaugă următorul alineat (5):
            
            
               „(5) Volumul certificatelor care fac obiectul capitolului III din Directiva 2003/87/CE și care urmează să fie scoase la licitație în 2020 include, de asemenea, volumul de 
                  50 de milioane de certificate nealocate din rezerva pentru stabilitatea pieței menționată la articolul 10a alineatul (8) al doilea paragraf din directiva menționată. 
                  Aceste certificate se împart în părți egale între statele membre care participau 
                  la acțiunea comună în temeiul articolului 26 alineatul (1) din prezentul regulament 
                  la 1 ianuarie 2018 și se adaugă la volumul certificatelor care urmează să fie 
                  scoase la licitație pentru fiecare dintre ele. Volumul de 50 de milioane de certificate 
                  se distribuie, în principiu, în mod egal între licitațiile desfășurate în 2020.”
            
            
               (2)Articolul 23 se înlocuiește cu următorul text:
            
            
               „Articolul 23 
            
            
               Funcțiile adjudecătorului
            
            
               1. Adjudecătorul îndeplinește următoarele funcții: 
            
            
               (a)
                     scoate la licitație volumul de certificate care urmează să fie licitat de fiecare stat membru care l-a desemnat; 
            
            
               (b)
                     primește veniturile din licitații datorate fiecărui stat membru care l-a desemnat; 
            
            
               (c)
                     plătește veniturile din licitații datorate fiecărui stat membru care l-a desemnat.
            
            
               2. Adjudecătorul fiecărui stat membru care scoate la licitație certificate în temeiul articolului 10 alineatul (5) primește veniturile din licitația acestor certificate într-un cont bancar desemnat al adjudecătorului, pe care acesta îl desemnează 
                  până la 1 octombrie 2019 cel târziu pentru primirea plăților datorate în temeiul articolului 10 alineatul (5). Adjudecătorul garantează că aceste venituri din licitații sunt vărsate în contul care i-a fost notificat de Comisie, în sensul articolului 10a alineatul (8) din Directiva 2003/87/CE, în termen de cel mult 15 zile de la sfârșitul lunii în care au fost generate veniturile din licitație. Adjudecătorul poate 
                  deduce înainte de plată orice taxă suplimentară pentru deținerea și plata veniturilor 
                  din licitație, cu condiția ca statul său membru să notifice Comisiei și tuturor 
                  celelalte state membre valoarea și motivul existenței acestor taxe. 
            
            
               (3)Articolul 61 alineatul (2) se înlocuiește cu următorul text:
            
            
               „2. În conformitate cu alineatul (1), platforma de licitație anunță cel puțin următoarele rezultate ale fiecărei licitații:
            
         
         
            
               (a) volumul certificatelor de emisii licitate;
            
            
               (b) prețul de închidere a licitației, în euro;
            
            
               (c) volumul total de oferte depuse;
            
            
               (d) numărul total al ofertanților și numărul ofertanților câștigători;
            
            
               (e) în cazul anulării unei licitații, licitațiile către care va fi reportat volumul de certificate;
            
            
               (f) venitul total obținut din licitație;
            
            
               (g) distribuirea venitului între statele membre, în cazul platformelor de licitație desemnate în conformitate cu articolul 26 alineatul (1) sau (2).”
            
            
               (4)Articolul 61 alineatul (3) se înlocuiește cu următorul text: 
            
            
               „3. În momentul în care anunță rezultatele fiecărei licitații în temeiul alineatului (2) literele (a) și (b), platforma de licitație mai transmite și o notificare fiecărui ofertant câștigător care licitează prin sistemele sale, informându-l cu privire la:
            
            
               (a)
                     numărul total al certificatelor care urmează să fie alocate ofertantului respectiv;
            
            
               (b)
                     dacă este cazul, care din ofertele sale egale au fost selectate aleatoriu;
            
            
               (c)
                     suma datorată, fie în euro, fie în moneda unui stat membru care nu face parte din zona euro, aleasă de ofertant, cu condiția ca sistemul de compensare sau sistemul de decontare să poată lucra cu moneda națională în cauză;
            
            
               (d)
                     termenul până la care trebuie plătită suma datorată sub formă de fonduri disponibile în contul bancar desemnat al adjudecătorului.”
            
            
               (5)Anexa III se modifică în conformitate cu anexa la prezentul regulament.
            
            
               Articolul 2
            
            
               Prezentul regulament intră în vigoare în ziua următoare datei publicării în Jurnalul Oficial
                   al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 30.10.2018
            
            
               
                     Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Directiva (UE) 2018/410 a Parlamentului European și a Consiliului din 14 martie 2018 de modificare a Directivei 2003/87/CE în vederea rentabilizării reducerii emisiilor de dioxid de carbon și a sporirii investițiilor în acest domeniu și a Deciziei (UE) 2015/1814, JO L 76, 19.3.2018, p. 3. 
               
               
                  
                     (2)
                  
                        Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a certificatelor de emisie de gaze cu efect de seră în cadrul Comunității și de modificare a Directivei 96/61/CE a Consiliului, JO L 275, 25.10.2003, p. 32.
               
               
                  
                     (3)
                  
                        Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității, JO L 302, 18.11.2010, p. 1.
               
               
                  
                     (4)
                  
                        
                  
                     Consultare pe tema funcționării regulamentului privind licitațiile în conformitate cu sistemul de comercializare a certificatelor de emisie de gaze cu efect de seră în cadrul Comunității (EU ETS)
                  
                  .
               
               
                  
                     (5)
                  
                        Regulamentul (UE) nr. 389/2013 al Comisiei din 2 mai 2013 de creare a registrului Uniunii în conformitate cu Directiva 2003/87/CE a Parlamentului European și a Consiliului și cu Deciziile nr. 280/2004/CE și nr. 406/2009/CE ale Parlamentului European și ale Consiliului și de abrogare a Regulamentelor (UE) nr. 920/2010 și (UE) nr. 1193/2011 ale Comisiei, JO L 122, 3.5.2013, p. 1–59.
               
               
                  
                     (6)
                  
                        JO L 275, 25.10.2003, p. 32.
               
               
                  
                     (7)
                  
                        Decizia 2010/670/UE a Comisiei din 3 noiembrie 2010 de stabilire a criteriilor și măsurilor pentru finanțarea proiectelor demonstrative comerciale care vizează captarea și stocarea geologică a CO2 
                     în condiții de siguranță din punctul de vedere al mediului, precum și a proiectelor demonstrative
                     de tehnologii inovatoare în domeniul energiei din surse regenerabile, în cadrul sistemului de comercializare a certificatelor de emisii de gaze cu efect de seră în Uniune, stabilit prin 
                     Directiva 2003/87/CE a Parlamentului European și a Consiliului (JO L 290, 6.11.2010, p. 39).
               
               
                  
                     (8)
                  
                        Regulamentul (UE) nr. 1031/2010 al Comisiei din 12 noiembrie 2010 privind calendarul, administrarea și alte aspecte ale licitării certificatelor de emisii de gaze cu efect de seră în temeiul Directivei 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității (JO L 302, 18.11.2010, p. 1).
               
            
      
    ---documentbreak--- 
      
         
         
            
               ANEXĂ
            
            
               În anexa III la Regulamentul (UE) nr. 1031/2010 se adaugă următoarea parte 5:
            
            
                     
                        „Platforme de licitație desemnate de Germania
                     
                  
               
                     
                        5
                     
                  
                  
                     
                        Platforma 
                           de licitație
                     
                  
                  
                     
                        European Energy Exchange AG (EEX)
                     
                  
               
                     
                  
                  
                     
                        Temeiul juridic
                     
                  
                  
                     
                        Articolul 30 alineatul (1)
                     
                  
               
                     
                  
                  
                     
                        Durata de desemnare
                     
                  
                  
                     
                        De la DATĂ [OP: a se introduce ziua următoare datei publicării prezentului regulament în Jurnalul Oficial al Uniunii Europene] cel mai devreme, pentru o perioadă maximă de cinci ani, până la DATĂ [OP: a se introduce data corespunzătoare sfârșitului perioadei de cinci ani de la data publicării prezentului regulament în Jurnalul Oficial al Uniunii Europene], fără a se aduce atingere articolului 30 alineatul (5) al doilea paragraf
                     
                  
               
                     
                  
                  
                     
                        Condiții
                     
                  
                  
                     
                        Admiterea la licitații nu este condiționată de calitatea de membru sau de participant pe piața secundară organizată de EEX sau pe orice altă platformă de tranzacționare operată de EEX sau de un terț.
                     
                  
               
                     
                  
                  
                     
                        Obligații
                     
                  
                  
                     
                        1. În termen de două luni de la DATĂ [OP: a se introduce ziua următoare datei publicării prezentului regulament în Jurnalul Oficial al Uniunii Europene], EEX prezintă Germaniei strategia sa de ieșire. Strategia de ieșire nu aduce atingere obligațiilor care revin EEX în temeiul contractului încheiat cu Comisia și cu statele membre în conformitate cu articolul 26 și nici drepturilor Comisiei și statelor membre respective în temeiul contractului. 
                     
                     
                        2. Germania notifică Comisiei orice modificare substanțială în ceea ce privește relațiile contractuale relevante cu EEX notificate Comisiei în data de 12 aprilie 2018.”